《罗畴老同游栖云院瞻礼新藏》
宋代·李纲

宝峰古丛林，深寂云所栖。中有大宝藏，涌海蟠蛟螭。

庄严极精丽，金碧光陆离。诸天渺宫殿，地轴森铁围。

雷音出妙响，震破群生疑。天人所瞻仰，神物应护持。

吾闻金仙氏，变化难思惟。毫端见宝刹，芥子藏须弥。

能于一尘里，法轮常转移。谁将创物智，设此妙圆机。

佛语菩萨语，收拾靡有遗。八万四千偈，转一弹指时。

功多用力少，权实相因依。伟哉象教力，天造非人为。

无量大居士，精进心不疲。夙植众德本，爰得真依归。

咄嗟檀施开，成此一段奇。相携结胜缘，洗我既往非。

获闻第一义，刮眼资金篦。超然脱尘垢，清净真摩尼。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。